khistorydata/jeongjo-sjw-relations huggingface dataset:
정조 10년
兵曹。以任嵂爲禁衛中軍。
정조 10년
兵曹口傳政事。副司果李書九。
정조 10년
李亨元。以吏曹意啓曰。宗簿寺正柳孟養呈狀內。身病猝重。勢難察任云。今姑改差。何如。傳曰。允。
정조 10년
沈豐之。以吏曹言啓曰。新除授元陵參奉徐潞修呈狀內。矣身除拜時。與都承旨李敬養。有翁婿應避之嫌。不可冒法仍在。入啓改差云。除拜時。旣與吏房承旨相避。則不可仍置。依例改差。何如。傳曰。允。
정조 10년
徐龍輔。以兵曹意啓曰。景福宮衛將玉器儁。身帶軍門。勢難兩處供職。呈狀乞遞。不可强令察任。改差。何如。傳曰。允。
정조 10년
徐龍輔。以都摠府意啓曰。入直內三廳武兼禁軍及軍兵等。中日習射事。王世子喪。恨公除間。啓請姑停矣。公除已過。今日爲始。中日習射。請出標信。傳曰。知道。
정조 10년
李亨元。以訓鍊都監意啓曰。依傳敎。前中軍李明運。仍任本局中軍之意。敢啓。傳曰。知道。
정조 10년
李亨元。以訓鍊都監意啓曰。本局局別將李運昌。身病甚重。勢難察任。改差。何如。傳曰。允。
정조 10년
李亨元。以御營廳意啓曰。本廳哨官鄭善國。受由下鄕。過恨不來。事關紀律。汰去之意。敢啓。傳曰。知道。
정조 10년
領議政鄭存謙箚曰。伏以。日月易徂。公除奄過。玄隧旣卜。遠日亦涓。臣民冤號。益無所屆。伏惟我聖上止慈之情。觸事哀痛。尤當如何。負罪如臣。至今不死。其何忍提陳文字。慼我聖心。而顧今宗社付畀之責。億兆顒若之望。咸華於殿下一身。勉抑至情。無傷天和。蓋軫保嗇之方。毋忽任情之戒。千萬至祝。念臣猥叨宮班之首。遽當罔極之變。百身無路。五內如焚。區區所自效。惟在終事之致愼。而冥迷昏謬。矇不儉飭。乃於莫重之地。至有疵類。職居摠察。罪實爲首。律以邦憲。萬戮猶輕。公議迭發。聲討至嚴。論勘只歸於該堂。律名不及於都提。震悚危蹙。尤無以自容。縱荷慈恩曲庇。特從寬貸。臣何敢自倖脫免。以冀終逭也哉。歸身司敗。荐承勿胥之敎。席藁私次。尙戴未勘之罪。先治大官。實是刑政之得當。遄降譴何。乃爲曲遂之恩造。伏乞天地父母。亟命有司。重勘臣罪。以存國體。以謝公議。不勝至願。取進止。答曰。省箚具悉卿懇。冤譬理遺。無異平日。此蓋上有殿宮。不敢貽慼故耳。所陳保嗇之請。敢不加之意也。辭事過矣過矣。卿須安心勿辭。卽起視事。仍傳曰。此批答。遣史官。傳諭于領議政。
정조 10년
前典牲署直長閔彝顯疏曰。伏以。不吊于天。我王世子邸下奄棄儲宮。哀音所及。八域含生。莫不奔走冤號。如不欲生。況臣跡滯畎畝。名忝勸講。纔承翼瘳之慶。方切忭祝之誠。忽於夜中。禮官儼臨。以服制俯詢。嗚呼天乎。此何事耶。驚號隕絶。以肝欲裂。伏惟聖上。以止慈之情。遭無涯之慼。哀傷摧割。當復如何。以殿下平日聖學高明。燭理精微。不至任情過哀。致愆榮衛。而竊伏念。至慟深悲。日月以積。隨事觸境。有難排遣。於此而若不着意用工。深思裁抑之方。則安保其終無受損之慮哉。今日大小臣民焦遑而切迫者。實惟在是。伏願念宗社付畀之重。體殿宮憂念之懷。勉抑至情。益務攝養。用副一國顒望之情。千萬泣祝。抑臣逋慢辜負之罪。在此時而益知其難贖焉。臣之猥叨胄筵之銜。于今三載。雖其揆分不稱。進身末由。而區區延頸之忱。實有倍切於恒人者。每伏聞睿質天成。溫文日彰。尺衣漸長。講肆肇開。微忱所激。實有一瞻淸光。退塡溝壑之願。而顧以蹤跡之卑賤。濫被恩禮之逈絶。一向退蟄。甘自陷於違命之誅。乃今哀慶互敓。禍故罔極。而又不敢進詣都下。奔哭散班。少洩沒身之慟。只得隨士民後。伸哀於本州之庭。是其分義都廢。衷情莫伸。俯仰摧咽。不知所云。惟有亟被譴罰。尙可以嚴邦憲而靖私分。玆敢猥從縣道。略暴悲苦之懇。仰瀆崇嚴之聽。伏乞天地父母。亟命有司。勘臣前後罪負。以爲人臣虧分關禮之戒焉。臣無任摧隕祈懇之至。答曰。省疏具悉爾懇。邦運之不幸。職由予德涼。今覽爾章。益增悲酸。職帶官銜者。宜爲一番奔慰之擧。斯禮也。先儒之審於出處者。亦未嘗或廢。爾其俟間登程。庸副虛佇之望事。下諭于書筵官閔彝顯處。
정조 10년
丙午五月二十八日午時。上御重熙堂。承旨入侍時。右副承旨徐龍輔。假注書金祖淳。記事官李崑秀尹行任。原任直提學徐有防。直提學朴祐源。原任直閣徐鼎修鄭東浚。以次進伏訖。有防等曰。伏聞聖候欠寧云。悲疚中安得不然。而區區下情。不勝焦悶矣。夜來寢睡水剌之節。何如。上曰。以表氣略有感冒之漸。而不至大段。予隨處理遣。務從寬譬。豈有積疚成病之理。有防曰。聖念及此。臣等不勝欣幸矣。上曰。今日臺臣。以藥房提擧及醫官事。又爲傳啓。此何事耶。議藥諸節。予躬自檢視。不令提擧知之。況都相亦不得入侍。尤何有可罪之端。而如是謄傳古紙。殆若有罪未勘。聲討方張者然。豈不萬萬慨然乎。此啓一見。則予心倍慼。此啓一聞。則予恫倍切。到今萬事灰冷之後。乃以不忍提不堪聞之事。日日煩聒。臺臣所爲。是可忍也。孰不可忍也。其意將使予樂聞此言耶。抑認予忍所不忍而若是耶。臺啓停連。俱非朝家之所知。而今日若不停啓。是國無法也。眼無君父也。況靜攝中。焉敢以此事煩瀆。徒亂予心也。承旨出去。以此筵敎。傳于詣臺臺臣。使之知所去就。可也。政院以停啓當聞。毋得以前啓上聞。仍命退。諸臣以次退出。
정조 10년
丙午五月二十八日酉時。上御重熙堂。坐直承旨入侍時。右副承旨徐龍輔。假注書金祖淳。記事官李崑秀尹行任。以次進伏訖。上曰。俄者詣臺臺臣申耆李延伋。待罪於延英門外云。此是古例。而先朝臺諫。有待罪於金虎門外而避嫌之事。臺諫雖體重。上敎若嚴截。則豈有不待罪之例乎。仍命書傳敎曰。讀去夜之批。聽今日之敎。則設令事有關於沐浴者。猶且俯抑輿情。仰慰疚懷。況藥院事。卽無於古無於例之擧。其停其連。有甚持疑。且諸臺經宿闕中。靜攝時難於酬應。亦必聞知。然而待朝謄傳。認若樂聞之說。究厥意旨。誠所莫曉。此無他。以遽停。恐有儻來之人言故耳。今日三司之臣。若有仁人之心。寧或顧瞻乃爾。大抵使予日聞其不欲聞之說。徒增疚怛之懷。欲望其疾病。豈理也哉。聞下政院之敎。宜卽泥首俟勘。而又以避嫌等說。敢生依違之計。由前由後。萬萬無狀。詣臺三司。先施削版之典。又命書傳敎曰。觀此禮曹別單。丁字閣齋室開基。以來初二日爲之。定礎上樑。在二十五六七八日。其間太遠。修粧之役。反有窘速之慮云。旬間定礎。念間上樑似好。禮曹擇日單子。勿施。自本都監參量形便。詳聞匠手。招致日官。分排涓吉後。推擇日字後。錄狀聞事。分付墓所進去堂上處。又觀兵曹節目。道路磨鍊。太不成樣。近以除民弊事。飭敎。何如。而公田民畓之割入。若是夥然。已極駭然。道路橋梁。以二十三尺五寸。只憑前例磨鍊者。尤甚無據。靷路自懿昭墓洞口。由本墓南大路作路事。亦有筵敎。則渠輩之不問於本都監。只謄該曹謄錄書呈。所爲節節駭然。若不趁卽釐正。事知等當嚴棍懲治。更令明日發送。與本都監堂上看審形便後。割入田畓。一一區別。公田則給代。民畓則厚買。如又有民家之毁撤者。亦爲給價。竝自都監詳細狀聞道路等事。京兆長不可不親審擧行。明日出往。與本都監堂上眼同看審後。形止使之聯名狀聞。又命書榻敎曰。新除授承旨牌招察任。
정조 10년
行都承旨沈豐之坐。行左承旨金思穆魂宮直。右承旨李亨元坐。左副承旨李祖承坐。右副承旨徐龍輔坐直。同副承旨趙衍德坐直。注書金孝建仕一員未差。假注書金祖淳仕直。事變假注書李相璜魂宮直。
정조 10년
沈豐之啓曰。知敦寧李性源。吏曹參判趙時偉。除拜後過三日。不爲出肅。依定式。竝推考警責。仍卽牌招察任。何如。傳曰。允。
정조 10년
徐龍輔啓曰。兼文學鄭萬始謂有親病。陳疏徑出。原疏纔已退却矣。所當直捧禁推傳旨。而此與無端徑出有異。推考警責。何如。傳曰。允。
정조 10년
趙衍德啓曰。卽伏見典醫監疹疫方文謄布啓目。年月之行。不爲踏印。奏御文字。何等至重。如是疎忽。事甚未安。該監提調。竝推考警責。何如。傳曰。允。
정조 10년
傳于沈豐之曰。政官牌招開政。
정조 10년
徐龍輔啓曰。禮葬都監堂上趙時俊。懸牌闕外。已至經宿。連事催促。無意膺命。揆以事體。萬萬未安。從重推考。何如。傳曰。昨日飭敎。何如。此時又如是無難瀆擾。分義可謂掃地。更加嚴飭。進去董役。
정조 10년
李亨元啓曰。合辭方張之時。兩司無詣臺之員。事甚未安。除在外未肅拜呈告人員。竝卽牌招。何如。傳曰。允。
정조 10년
徐龍輔啓曰。藥房都提調洪樂性。提調金履素。副提調沈豐之爲承候來待矣。傳曰。一時外氣。雖不服藥。自可差減。方在臥內。引接有妨。明日入侍。
정조 10년
以大司諫李謙彬。司諫趙弘鎭。正言宋煥德。掌令鄭景祚。持平韓光植牌不進罷職傳旨。傳于李祖承曰。只推。
정조 10년
李祖承啓曰。吏曹判書李命植。參判趙時偉。參議李集斗牌不進。推考傳旨及罷職傳旨。今方捧入。而開政命下之後。如是違牌。不卽擧行。事甚未安。判書參判。更卽牌招。何如。傳曰。允。
정조 10년
以吏曹參議李集斗牌不進罷職傳旨。傳于趙衍德曰。只推。
정조 10년
趙衍德啓曰。吏曹參議李集斗。旣有只推之命。一體牌招。何如。傳曰。允。
정조 10년
趙衍德啓曰。吏曹判書李命植。參判趙時偉再牌不進。推考傳旨。今方棒入。而開政命下之後。連事違牌。終不擧行。誠極未安。所當更請牌招。而係是一日三牌。何以爲之。敢稟。傳曰。更爲牌招。
정조 10년
以吏曹參議李集斗再牌不進罷職傳旨。傳于徐龍輔曰。只推。
정조 10년
徐龍輔啓曰。玉堂上下番俱空。事甚未安。今日政。新除授玉堂。竝待下批牌招。以爲推移入直之地。何如。傳曰。允。
정조 10년
有政。吏批。判書李命植進。參判趙時偉牌不進。參議李集斗牌不進。右承旨李亨元進。以尹坊爲大司憲。洪宗藎爲執義。李太亨爲掌令。韓商新爲持平。洪樂淵爲獻納。李東稷李顯靖爲校理。李晴爲副校理。姜忱爲修撰。姜彝正爲副修撰。金宇鎭爲戶曹參議。李泰永爲兵曹參議。金龍淳爲元陵參奉。故參判趙迪命贈吏判例兼。知事趙時敏考。
정조 10년
兵批。判書鄭昌聖進。參判未差。參議李亨元病。參知柳誼病。行都承旨沈豐之進。以孟至大副護軍單付。鄭好仁李敬養李時秀趙興鎭李頤祥李復永洪樂恒李基恒爲副司直。朴基正金方行爲副司果。
정조 10년
徐龍輔啓曰。副修撰洪義浩牌招。啓辭未下。玉堂上下番俱空。已至經宿。事甚未安。修撰李彦祜。卽爲牌招入直。何如。傳曰。允。
정조 10년
以修撰李彦祜牌不進罷職傳旨。傳于徐龍輔曰。只推。
정조 10년
徐龍輔啓曰。玉堂上下番俱空。事甚未安。修撰李彦祜。旣有只推之命。卽爲牌招入直。何如。傳曰。允。
정조 10년
傳于沈豐之曰。法聖漕軍等自願赴役云。果未退送。則渠輩之科外效勞。豈可無記念之擧。初欲除役或給米。渠輩皆不願云。然當暑赴役。宜有酬勞。令惠廳行會本道。赴役人等當年身役。特爲除減。仍以此意。令都監曉諭漕軍等處。到泊船隻。尙未入庫云。皆令明日內輸入後。卽爲下送事。一體分付戶惠廳。
정조 10년
傳于沈豐之曰。每日赴役軍丁數爻名色。勿以狀啓草記爲之。以別單入送事。卽爲分付該都監。
정조 10년
以忠淸監司狀啓。大興居前經歷成隅。冒禁勒葬罪狀。令攸司稟處事。傳于李亨元曰。狀請論罪。可謂得體。令該府拿來。照法嚴處。
정조 10년
以原春監司狀啓。宗廟薦新生銀口魚。限內不得封進。惶恐待罪事。傳于李祖承曰。勿待罪事。回諭。
정조 10년
以墓所都監齋室營建擇日狀啓。傳于徐龍輔曰。齋室擇日。依狀爲之。丁字閣擇日。依前別單爲之。元別單。旣以疏紙還下。更自都監後錄狀啓。以爲憑考之地事。回諭。
정조 10년
以墓所都監靷路形源狀啓。傳于徐龍輔曰。不得不割入公私田土。依初下敎。給代或優給厚價。俾無一民之稱冤。來頭輦路。不必如是廣闊。更又區別尺量。判尹還朝時。成出笏記以奏事。回諭。家舍折價後。明日內給價。令該曹形止數爻。草記之意知委事。一體回諭。
정조 10년
以墓所都監火巢定界狀啓。傳于李祖承曰。步數旣過數千步。則太近闊大。一從山脈。必多製礙。又或有民家人塜之入於垓內者。與向日不定山地於豆浦修築部內古塜之本意。亦有異焉。卿等更加商確。從便定界。若其不得不與入處。則民家幾許。人塜幾許。從實數後錄馳啓事。卽爲回諭。今已夜深。待城門開成送。
정조 10년
以軍號。傳于趙衍德曰。烈陽杲杲之時。忽以同雲書入。今日果有釀雨之雲氣乎。不辨陰晴。誠異矣。當該堂上推考。此軍號勿施。更爲書入。
정조 10년
徐龍輔。以魂宮都監都提調意啓曰。魂宮墓所各樣祭器鑄成所入內下鍮鐵一百七斤八兩。依數祗受之意。敢啓。傳曰。知道。
정조 10년
徐龍輔。以墓所都監都提調意啓曰。今日曉頭。行祀后土。卯時始役之意。敢啓。傳曰。知道。
정조 10년
徐龍輔。以墓所都監都提調意啓曰。今日巳時。斬草破土之意。敢啓。傳曰。知道。
정조 10년
徐龍輔。以墓所都監都提調意啓曰。墓所圖形。纔已書入。而火巢遠近。趁卽定界。然後補土處可以修築。田畓則打量。家舍則亦當毁撤。禮曹堂上及京兆堂上。今日出來。眼同地方官。着審定界。田畓家舍折價上下。自戶曹依例擧行之意。分付。何如。傳曰。禮曹堂上出去。易致遲滯。先與京兆長及都監堂上眼同定界。禮堂使之追到看審。價本卽令該曹。不計多寡。優優折給。擧行形止。折價數爻。仍卽狀聞。自京都監草記。每患遲滯。無論都提調與提調。在役所堂上。直爲狀啓。此是咫尺之地。騎拔如有弊。立步拔。此批答謄給訓校。使卽走馬往傳。
정조 10년
編修官金再郁書啓。臣敬奉聖諭。馳往傳諭于長湍津東面桐子原行判中樞府事徐命善所住處。則手奉恩敎。席藁悲泣而已。方在合辭論罪中。不敢猥陳書啓云矣。敢啓。傳曰。知道。
정조 10년
李祖承。以戶曹言啓曰。卽接廣興倉所報。則依傳敎。判府事徐命善來六月朔祿俸輸送。則纔已出往長湍地云。議政在鄕外。則令地方官月廩輸送。載在法典。依此擧行之意。分付本道。何如。傳曰。合地方官輸送。
정조 10년
徐龍輔。以奉常寺都提調提調意啓曰。東籍親耕田所種大麥小麥兩種。來六月旬間。當爲成熟之意。敢啓。傳曰。攝刈。
정조 10년
丙午五月二十九日卯時。上御重熙堂。禮房承旨入侍時。右副承旨徐龍輔。記事官金孝建李崑秀尹行任。以次進伏訖。上曰。仕進閣臣。使之入侍。賤臣承命出。與原任直提學徐有防。直提學朴祐源。檢校直閣徐鼎修。原任直閣鄭東浚。以次進伏。上曰。自昨添患暑感。夜來調息。小有減勢矣。有防等曰。當此劇熱。頻臨魂宮。聖體自多所損之節。臣等伏不任憂慮之忱矣。上曰。久此不雨。誠爲悶然。農家想切惜乾之歎矣。有防曰。節序尙早。故不至失時之患。而連日蒸鬱。非久似或雨下矣。命退。諸臣以次出。
정조 10년
丙午五月二十九日午時。上御重熙堂。承旨入侍時。右副承旨徐龍輔。假注書金祖淳。記事官李崑秀尹行任。原任直提學徐有防。直提學朴祐源。檢校直閣徐鼎修。以次進伏訖。有防等曰。朝來。聖體候。若何。而感候諸節。漸臻康復耶。上曰。比昨差勝矣。龍輔曰。明日時原任大臣欲承候請對云。靜攝中恐難酬接矣。上曰。大臣明若入來。當召接矣。命書傳敎曰。政官牌招開政。仍命退。諸臣以次退出。
정조 10년
丙午五月二十九日酉時。上御重熙堂。坐直承旨入侍時。右副承旨徐龍輔。假注書金祖淳。記事官李崑秀尹行任。以次進伏訖。上曰。再明日朔奠。當親臨。而百官之當暑進參。實屬可悶。時刻差早磨鍊。似好矣。龍輔曰。時刻以卯時磨鍊。分付於漏局矣。上命退。諸臣以次退出。
정조 10년
行都承旨金頤柱未肅拜。行左承旨金思穆魂宮直。行右承旨黃昇源未肅拜。左副承旨徐鼎修未肅拜。右副承旨李集斗未肅拜。同副承旨趙衍德坐直。注書金孝建仕一員未差。假注書金祖淳仕直。事變假注書李相璜魂宮直。
정조 10년
趙衍德啓曰。合辭方張之時。兩司無詣臺之員。事甚未安。除在外外。未肅拜。呈告人員。竝卽牌招。何如。傳曰。允。
정조 10년
趙衍德啓曰。藥房都提調洪樂性。提調金履素。副提調沈豐之爲承候來待矣。傳曰。入侍。
정조 10년
趙衍德啓曰。時原任大臣閣臣爲承候來待矣。傳曰。入侍。
정조 10년
趙衍德啓曰。事變假注書李相璜。身病猝重。勢難察任。今姑改差。何如。傳曰。允。
정조 10년
李相璜改差。代李德鉉爲假注書。
정조 10년
以司諫趙弘鎭。獻納洪樂淵。正言宋煥德。掌令鄭景祚李太亨。持平韓光植韓商新牌不進罷職傳旨。傳于趙衍德曰。只推。
정조 10년
以兵曹靷路節目。傳于趙衍德曰。判尹復命後。更爲修整以入。
정조 10년
趙衍德啓曰。吏曹判書李命植。參判趙時偉。參議李集斗牌不進。推考傳旨及罷職傳旨。今方捧入。而開政命下之後。如是違牌。不卽擧行。事甚未安。判書參判。更卽牌招。何如。傳曰。允。
정조 10년
趙衍德啓曰。右副承旨徐龍輔纔已入侍矣。臣吏兵批兼進之意。敢啓。傳曰。知道。
정조 10년
有政。吏批。判書李命植進。參判趙時偉牌不進。參議李集斗傳旨未下。承旨趙衍德進。以尹翊東爲副校理。安策爲修撰。尹蓍東爲刑曹判書。呂萬永爲宗簿正。禮曹正郞單沈樂洙。
정조 10년
兵批。判書鄭昌聖病。參判未差。參議柳誼病。參知李泰永入直進。同副承旨趙衍德進。副司直單金履素。僉知單李昌漢。
정조 10년
以副校理李晴。修撰姜忱牌不進罷職傳旨。傳于趙衍德曰。只推。
정조 10년
傳于趙衍德曰。諸承旨竝許遞。前望單子入之。
정조 10년
承旨前望單子入之。金頤柱李秉模黃昇源徐鼎修李集斗尹行元落點。
정조 10년
兵曹口傳政事。副司直徐龍輔。
정조 10년
趙衍德。以景慕宮提調意啓曰。太常所進黃杏。今方薦新於本宮。而苑杏爛熟尙遠。姑待來月望享。薦新之意。敢啓。傳曰。待爛熟隨時薦進。可也。
정조 10년
趙衍德。以弘文館言啓曰。新除授校理李顯靖。時在慶尙道安東地。經筵入番事緊。請斯速乘馹上來事。下諭。傳曰。依啓。
정조 10년
趙衍德。以戶曹言啓曰。因墓所都監狀啓。傳曰。不得不割入公私田。依初下敎給代。或優給厚價。俾無一民之稱冤。來頭輦路。不必如是廣闊。更又區別尺量。判尹還朝時。成出笏記。登對以奏事。回諭。家舍折價後。明日內給價。令該曹形止數爻。草記之意知委事。一體回諭事。命下矣。發遣本曹郞廳。一一摘奸。則瓦家五戶。合爲一百二十八間半。草家三十戶。合爲一百八十三間。而在前給價之規。多少不一。故今番則從最優例。瓦家上等間架。每間價銀八兩。中等間架。每間價銀六兩。下等間架每間價銀五兩。草家旣無上等。故中等間架。每間價錢四兩。下等間架。每間價錢三兩。都合瓦家價銀八百三十一兩。依式折錢一千六百六十二兩。草家價錢五百九十六兩。都合錢二千二百五十八兩。招致各其家主。官庭分給之意。敢啓。傳曰。知道。
정조 10년
趙衍德。以禮曹言啓曰。宗廟永寧殿秋享大祭來七月初八日設行事。已爲啓下矣。大祭在於王世子發靷前。親祭及親傳香。取稟。不敢循例擧行之意。敢啓。傳曰。知道。
정조 10년
趙衍德。以禮曹言啓曰。取考喪禮補編及戊申謄錄。則虞祭以五虞載錄。今亦依此擧行。何如。傳曰。允。
정조 10년
趙衍德。以兵曹言啓曰。禁軍來秋冬等都試。政府及本曹連因有故。不得設行。今已過時。依前例以祿試射代行。何如。傳曰。知道。
정조 10년
趙衍德。以備邊司言啓曰。因咸鏡監司鄭民始狀啓。有草記回啓之命矣。取見其狀本。則枚擧鍾城府使李鎭復。穩城府使沈趾賢牒報。以爲。鍾城則差需元穀所餘。只是五十九石零。而來頭雙市。需用無路。南差需炭草錢。每年貿木入北。卽是定例所載。間因北差需穀木之有裕。丁酉狀請。姑爲儲留本營矣。該府穀物。旣如是耗縮。則應例入送木十年條合四十一同中三十五同價。先爲貿木入送。作穀會錄。出耗取用。穩城則當初穀多。盡分之際。反爲民弊。故丁酉以後。更爲二留一分。見今轉縮已犯元穀。此則不必別般矯捄。就其留庫。依前盡分就耗以用。則較入量出。庶可相當。竝請令廟堂稟旨。分付矣。今此兩邑。俱是交市之處。而差需穀之罄竭至此。及今區劃。在所不已。炭草錢貿木入送。旣是定例。二留穀之依前盡分。亦非創規。別無煩擾之弊。俱得矯捄之宜。竝依狀請施行之意。分付。何如。傳曰。允。
정조 10년
趙衍德。以義禁府言啓曰。忠淸監司金光默狀啓內。前經歷成堣罪狀。令攸司稟處事。判付內。狀請論罪。可謂得體。令該府拿來。照法嚴處事。命下矣。成堣時在忠淸道大興地云。依例發遣府羅將。拿來。何如。傳曰。待待命拿囚。
정조 10년
大司諫李謙彬疏曰。伏以。皇天不吊。离明奄晦。人心失係望之所。國勢有孤危之歎。帀域含生。奔走冤號。如不欲生。伏惟我聖上。以聖人止慈之情。遭天倫罔涯之慼。仰而念殿宮之疚懷。俯而慟宗社之靡托。情不自抑。悲或過度。則不瑕有損於榮衛之節耶。區區寸忱。尤不勝煎迫之至。噫嘻。人生脩短。雖係天命。而輪行疹疫。多關醫方。乃於莫重之地。試以不當之劑。竟遭此意外之變。則今日諸醫之罪。固合萬戮。目下三司之論。寔出齊憤。而殿下之歷日靳持。不賜允兪。幺麽賤類罪在罔赦。而多費辭敎。有若曲護者然。臣固知殿下聖學卓絶。達天順命。不欲委罪於渠輩。而其於邦憲之難容。國人之共憤。何哉。顧臣無似。曾叨宮官。痛冤之忱。有倍俱僚。豈不欲手殺此類。少泄悲憤。而堂堂大朝。公法自有。則何待臣一人之私仇也哉。伏願殿下。夬從群請。亟施王法焉。且臣於日昨三司諸臣。竊有所慨然者。夫臺閣爲任。體貌自別。上之所以見待者不輕。下之所以自處者亦重。雖未知伊時辭敎之如何。而三司諸臣。怵迫惶蹙。至於相率待罪之境。擧措駭異。觀聽瞠惑。夫臺啓停聯。自有規例。參量得中。未爲不可。何至於蒼黃失措。壞損臺體。若是其甚者乎。豸冠象笏。始也威儀之足觀。脫帽席藁。終焉態狀之可憐。此自有臺閣以來所未有之事。其爲辱朝廷而羞搢紳極矣。臣謂伊日三司諸臣。一竝改正。斷不可已也。噫。似此臺閣。雖不足責。而然而顧其職則諫官也。儒臣也。殿下之所以待之者。又何其輕蔑如是耶。夫悲冤崩迫。無所歸咎。則三司之臣。論及提擧。旣是臣分之當然。及承聖批。開示勤懇。則數啓之後。仍爲停撤。不害爲公議之少伸。而伊日諸臣之一向相持。誠有罪焉。然則罷之。可也。削之。可也。而乃我殿下。過加威怒。疊下嚴敎。以至顚倒狼狽。墮壞臺風而後已。嗚呼。豈意聖明之世。有此過中之擧耶。此路一開。後弊難防。臣不覺繞壁彷徨。徹宵不寐。耿耿愚忱。不能自已。略此附陳。伏願殿下。繼自今亟加反省之念。深軫優容之道。使旣頹之臺風。得以復張於今日。不勝幸甚。臣於喉院事。亦有所不容不言者。惟允之任。貴在覆難。設於其時。或有辭敎之過當者。固宜繳還之不暇。而不此之爲。乃於臺臣惶遽屛出之際。使之待罪於延英門外。有若指揮者然。其失尤大。不可無警。臣謂當該承旨。施以譴罷之典。宜矣。仍伏念。臣出入邇列餘二十年。文質無當絲毫蔑補。至於所叨之職。責任尤別。是豈臣所可堪承。而揚揚冒進也哉。召牌之下。自犯違傲。聖度天大。曲加涵貸。遽下只推之命。而不稱之實。終難冒膺。荐違召命。玆敢略入文字。仰瀆宸嚴。伏乞聖慈。俯垂諒察。亟遞臣職。以安私分。且治臣逋慢之罪。以肅朝綱焉。答曰。省疏具悉。人生脩短。係天命。不欲委罪於蟣蝨之輩。此也。三司事。須看乙巳以後合啓時堂后日記改正云云。反涉無稽。不允。附陳事。毋論的傳與爽聞。含默之時。爾能開口匡救。予用嘉之。承宣事。果有指揮。固可駭。聽其指揮。亦可駭。譴罷亦云太輕。承旨三司處。令政院査問後當處分。爾其勿辭察職。
정조 10년
行都承旨沈豐之。行左承旨金思穆。右承旨李時秀。左副承旨李祖承。右副承旨徐龍輔等疏曰。伏以。臣等卽伏見大司諫李謙彬上疏。以再昨日事。盛論喉院之罪。至有譴罷之斥。臣等於此。誠不勝驚惑悚蹙之至。噫。再昨日事。今何忍更提。慼我聖心。而蓋於伊日。臣等伏承惻怛之聖敎。衷情悲隕。果有言及於臺臣者。臺臣之不敢晏然。相率俟罪。乃是自家之義分。何容臣之指揮。而況其時聖敎。未嘗及於臺臣自處之道。則臣等何所據而指揮。藉使臣等有所云云。臺臣處義。其肯一聽於臣等耶。至若不爲繳還之斥。尤莫曉其故。初無傳敎之書下。又非辭令之失中。則豈有繳納之可論乎。過聽風傳之說。有此情外之言。莫非臣等誠信未能見孚於同朝之致。惝怳之極。繼以慙歎。陳疏請勘。只及於當該承旨。而臣等同在一院。承論也旣同。言及也亦同。顧其事實。義無所殊。玆敢聯陳短章。徑出禁扃。伏乞聖明。俯垂諒察。亟降威罰。以安賤分。不勝幸甚。答曰。省疏具悉。卿其勿辭行公。
정조 10년
同副承旨趙衍德疏曰。伏以。卽者諸僚因諫長疏。有經出之擧矣。臣於伊時。伏承除旨。雖未肅命。旣在一院。則論斥之來。理難獨免。自處之義。實無異同。何敢晏然供職。以壞廉防也哉。玆敢妄陳短章。經出禁扃。伏乞聖明。亟賜處分。以安私義。千萬幸甚。答曰。省疏具悉。爾其勿辭行公。
정조 10년
館學儒生沈濟權鄭東羽金李顯文金處巖李日煒李東洙金龍淳金明淳鄭魯榮金好淳申鳳朝李行九沈象奎朴南壽權權太應兪山柱林漢喆閔章顯兪聃柱徐有臨徐有望兪孟煥李秉濬鄭履綏姜彝天徐有秉兪文煥徐有行洪起倫丁若銓朴宗臣沈性浩洪樂敏嚴耆朴宗烈具敦和朴宗維洪百淳趙鎭順尹鍾烈韓錫敏兪豐柱洪晩榮金碩鉉林淵浩李翼李益任壽益李益烷魚用恒李基慶丁若鏞金國鉉申憙淵林周喆韓啓重沈徽永申漢朝金鐮安棨洪志燮金羲淳李鴻逵洪大協申龜朝李敎明申獻朝閔光曮韓公弼姜在寅金鎰崔楨勳宋翼鼎崔景箕朴榮祖李敬緝吳希集卞一濟李奭臣禹景謨姜世靖李鼎圭權揆沈瀁李漢濯申百祿尹愭韓允鎭李東運李薰李憲錫朴夏鎭鄭得中張漢鳳李永甲鄭溆趙經鎭閔師膺趙煐金鍾和盧申履相趙光集尹靖國吳聖楫鄭奕祚崔命鼎蔡義重李光烈李述明安檍尹永儀李龍舒李載寬辛性修沈翼賢崔柱浩姜履元沈鳳錫李希燁趙彦一柳光鎭鄭來重沈宇鎭李彦圭南象一李英圭具鼎和睦黃中金厚淵尹致中李賢秀洪繼濬趙陽祜李晉吾李時徽李東準兪漢㝢鄭周榮趙澈鎭沈英錫宋濟康金永弼權得中元慶始宋啓心尹德年康就昇朴擎漢金南權李郁慶金國麟康桓錫朴師善李述彬趙象基朴鼎元金珍亨白獜時白大藎鄭羽周許源李周喆李周翼洪樂鎭任希克李惟命張天敍田羽漸李魯益尹光炅李潗尹維基金在新任喆常李東集李光道趙錫祐尹馨基兪漢寔金基顯金基獻金基彦金基建李海恂柳㻩柳聖準金春根沈能定沈能喆李堦李執崔吉憲金思采朴宗倫魚在瓚金世淳安錫良沈漢鎭兪繼煥沈能岳沈能迪沈能直尹忠東鄭來恒鄭來濟李重奎丁若鍊李永德洪樊燮沈徹永沈後永韓致重沈榮鎭李重植李寬植李海周宋翼亨宋獻載金晩淳沈㴛宋廷玉李日憲尹景鎭洪樂孝洪憲燮宋翼祥李景直柳橒曺允遇尹浣尹濡李之翰白東晦朴參源洪始淵李周奭李東煥金翼鉉具命稷具英燮金濟億金濟東曺定振李鉉豐李鉉重金啓渾張履信李集箕許愈朴世忠李厚中李厚五李厚豐李厚夔柳宗臣申溆朴成進柳文喆吳泰元鄭世祐閔致謙權大應權丕應尹敍東柳仁根柳信根沈喆之沈象之沈兢之金魯鍾金魯行金魯順金魯敬兪文柱兪民柱金啓沆金啓澈金啓潞朴晩壽洪樂民朴春壽朴景壽魚用儀忱樂賢曺始振洪世淵沈存之沈能百魚在璿李雨輔兪彦百李羲樂金圭鎭沈在賢李浚秀吳泰運李周升李周鼎李周豐安允炡崔景會宋文重李鍾穆申旭彬鄭取善宋冕載曺鴻振崔陽重崔定重丁若鎬崔煐崔愚李曄崔履重柳晙李允協鄭夏榮鄭殷榮李喆延宋翼朝李祉弘安根安業安光晉韓志默韓思默韓聖權宋偉載趙台榮宋翼廷兪漢玄趙在昉申光禮李直榮洪祖淵李憲三李憲一丁載容李鎭泰吳泰來李秉澈金處江金泰鍾李厚燾洪秉宅柳運榮柳運祥韓百源洪時濟朴道鍾安宗楫金載泂李萬善丁載吉朴休源李海魯金載儁金鉉弼朴志元李鍾九沈履恭金元浩尹楫柳運弘權復衡朴宗鼎李汸李正誨李正淳鄭煥謹李東炫安光僖鄭在瓚沈澳柳成良鄭文欽柳榮彦李儒喆李興緖李昌緖李垿尹肯烈權中喆兪鼎煥尹景肅韓志默李壽薰李象鉉李鍾黙李鍾仁李聖沼趙鳳韶李克永李濟泰韓思默沈汝鎭朴光榮安光集李海榮李海隣洪胄淵呂龜永李基佐申在宣李英麟李益存沈能問李稚圭洪秉儒吳彦光韓柱臣李忠燮洪仁榮申在仁申在純申錫禹吳相夏吳相履沈能基權重敬沈應奎申在正申在業金最根權中晉韓公萻韓公善趙台霖趙鎭鼎兪漢蒼尹顯大白光彦李塤洪栴安榘兪漢敏李霽柳燮朴長浩沈能禧元在長元在亨洪益聞沈養鎭洪宗翊金處大李學中李堂雲李靖會李韶會李翊會尹孝東安琇良李羲用宋雲載李廷焌宋永載宋廷載宋翼聖趙學元南陽暻兪帶煥兪至煥李羲斗沈采鎭沈圭鎭李吉延洪俊榮任希弘任希吉任錫常李在紹李在咸趙呂鎭任希和任希若李憲采安敬默沈汝鎭李胄烈李翼新等疏曰。伏以。宗社不幸。臣民無祿。王世子邸下薨逝。誠千萬夢想外禍變也。三殿震悼。止慈之情。何以堪抑。八域悲號。靡依之慟。曷有其極。噫嘻。痛矣。今日議藥之諸醫。直院之提擧。卽宗社之罪人。而臣民之所共讎者也。對症而專昧審愼之道。進藥而一委庸醫之手。遽遭罔極之變。永抱靡復之痛。究厥情狀。萬戮猶輕。惟我王世子邸下。夙著岐嶷之姿。素無疾病之祟。環東土數千里臣民之祈祝。我聖朝四百年宗社之慶福。爲如何哉。凡所以保護之方。專責藥院。則雖在平常無事之時。固當竭力殫誠。十分愼重。而竊伏聞已自春初。徑先停乳。以致眞元之減損。大失沖年之保養。夫以閭巷家養兒之道言之。未經疹痘之前。或至七八歲而不絶乳道者。爲其所補者厚而氣益充也。噫彼藥院。抑獨何心。輕議斷乳。遺此無窮之恨耶。矧玆輪行疹患。自有調治之常劑。亦多經驗之良方。則宜其溫涼隨候。和平爲主。而所謂醫官不審對時之症。妄試乖當之劑。及夫消㿀之太速。而罔慮隱熱之猶伏。泛稱症候之極順。而瞞告常度之快復。致令直宿徑輟。保嗇旋忽。乃於一日之間。患候越添。補瀉雜試。變出不意。尙忍言哉。尙忍言哉。大抵此輩之心術。專在希功。急於濟私。精通之他醫。忮而揮之。姻戚之庸手。引而進之。徒售謬見。惟冀倖會。則其所罪犯。國人皆曰可殺。而尙至今容貸者。尤豈不萬萬憤迫哉。噫。內局之設置。所以董飭醫官。摠察藥路。專委調護之責。則擇醫之道。施藥之節。博詢之。可也。詳審之。宜矣。而一任昏謬之諸醫。妄以蔘附之峻劑。輕試疹患之熱候。議藥監煎之時。無一言可否。徒尸提擧之位。不殫嘗藥之試。則雖有喙三尺。何以自恕罔赦之罪乎。若曰。天數所在。則抑有不然者。人事若是不臧。而豈諉之於天數乎。若曰。自上親檢。則又有不然者。議藥初旣乖方。而徒貽親檢之勞。則尤豈非在下不愼不誠之罪乎。臣等之憤惋。已無可言。而至於輿儓之無知。婦孺之至愚。莫不戟手搥胸。疾聲痛哭曰。非但醫官之可殺。實由提擧之不忠。論其罪狀。則一而二。二而一者也。臣等之茹恨含痛者。豈意賀筵之日。遽作哭班之擧。此何禍變。此何景像。雖使千剮萬斫。難贖彼輩之罪。寢皮食肉。莫洩臣等之慟。則惟其邦刑亟擧。王章快伸而後。庶幾少紓輿情之鬱怫。而三司之箚。府院之啓。終靳允兪之音。至以無已例爲敎。自有藥院以來。曾未有如此輩罪惡。則亟施當律不容少緩。而前例有無。亦何可論哉。擧國人情之抑鬱悲憤。不欲俱生者。居然爲十數日矣。伏願殿下。俯加察納。伊時議藥之諸醫。亟正邦刑。直院之提擧。竝置重典。俾洩神人之憤焉。答曰。省疏具悉。爾等須看三昨夜臺批。退修學業。
정조 10년
丙午五月三十日巳時。上御重熙堂。禮房承旨入侍時。右副承旨徐龍輔。假注書金祖淳。記注官承膺祚。記事官尹行任。原任直提學徐有防。二直提學朴祐源。檢校直閣徐鼎修。原任直閣鄭東浚。以次進伏訖。有防等曰。夜間。聖體。若何。而寢睡水剌諸節。亦何如。上曰。今日則差勝矣。有防曰。明日朔奠。恐難親臨。少愈之戒。深留聖念焉。上曰。無異夬復。且朔奠係是初行。烏可不親臨乎。行任曰。臣方待罪春坊。而戊申年。宮官上疏請不罷。至三年內仍置。而今番何以爲之乎。臣等抱此罔極之痛。穹壤靡逮。若得少須臾。身綰宮銜。則庶可慰一半分難洩之冤。而第於此時。猶帶春坊。亦有所不忍矣。上曰。不必上疏請。仍禮葬後權罷。好矣。若不罷則宮官有闕。亦將差代。豈非不緊乎。行任曰。聖敎誠至當矣。上曰。政官牌招開政。出榻敎仍命退。諸臣以次退出。
정조 10년
丙午五月三十日申時。上御重熙堂。坐直承旨入侍時。同副承旨趙衍德。假注書金祖淳。記注官承膺祚。記事官尹行任。以次進伏訖。上命書傳敎曰。左副承旨馳詣宗廟景慕宮。奉審摘奸以來。上曰。今日伴直爲誰。衍德曰。左副承旨李祖承矣。俄因臺疏徑出。而與諸僚欲陳聯疏云矣。命退。承史以次退出。
정조 10년
行都承旨金頤柱坐。行左承旨李秉模坐。行右承旨金思穆魂宮直。左副承旨尹行元坐直。右副承旨李謙彬坐。同副承旨李集斗坐直。注書金孝建仕一員未差。假注書金祖淳仕直。事變假注書李德鉉魂宮直。
정조 10년
尹行元啓曰。明日常參經筵。取稟。傳曰。停。
정조 10년
李集斗啓曰。合辭方張之時。兩司無詣臺之員。事甚未安。除在外陳疏入啓外。未肅拜呈告人員。竝卽牌招。何如。傳曰。允。
정조 10년
李集斗啓曰。禁衛營將官來言。今日本營軍兵。日次私習云矣。敢啓。傳曰。待晴爲之。
정조 10년
李集斗啓曰。御營廳將官來言。今日本廳軍兵。日次私習云矣。敢啓。傳曰。待晴爲之。
정조 10년
傳于李集斗曰。都監都提調。魂宮墓所都監堂上。漢城判尹入侍。
정조 10년
以掌令鄭景祚。持平韓光植。司諫趙弘鎭。正言宋煥德牌不進罷職傳旨。傳于尹行元曰。只推。
정조 10년
傳于尹行元曰。軍士房承旨入侍。
정조 10년
承旨前望單子入之。金思穆李謙彬落點。
정조 10년
以京畿監司狀啓。驪州民家燒燼事。傳于尹行元曰。方農失時。極爲矜悶。各別顧助。期於斯速奠接。燒死人。卽施恤典事。回諭。
정조 10년
傳于尹行元曰。發靷時。火鐵燭籠。以四十部擧行事。分付禮葬都監。
정조 10년
傳于李集斗曰。墓所。有丁字閣床卓爐金盒祝床祝板。勿爲輸去事。分付魂宮都監。香佐兒長足兒朱簾竝無用處。勿爲新造。亦勿輸去事。一體分付禮葬都監。
정조 10년
傳于李集斗曰。挾輦軍則程道旣近。雖加數磨鍊。不至爲弊。欲於靷時淸道。以百名磨鍊。除間立砲手。只以殺手。準數排立。槍竿一齊懸燈事。分付該營。
정조 10년
兵曹口傳政事。以李漢昌爲陪往大將。
정조 10년
李謙彬啓曰。左邊捕盜大將李邦一許遞事。命下矣。在前如此之時。有他邊大將兼察之例。今番則何以爲之。敢稟。傳曰。依例爲之。
정조 10년
李謙彬啓曰。左邊捕盜大將兼察。依例爲之事。命下矣。右邊捕盜大將趙圭鎭。牌招聽傳敎。何如。傳曰。允。
정조 10년
兵曹口傳政事。以李漢昌爲左邊捕盜大將。
정조 10년
李謙彬啓曰。左邊捕盜大將李漢昌。卽爲牌招。命召及大將牌傳令牌傳授。何如。傳曰。允。
정조 10년
傳于李集斗曰。轝士大將屬從事官。勿拘常格。各別擇差口傳事。分付。
정조 10년
傳于李集斗曰。其人貢人。以設炬之役。轝士軍有勿定之受敎。依此擧行乎。問于京兆及轝士廳。使之草記。如非特敎。不得除免。則今番亦勿使用事。分付。外梓室陪往時。大將領率轝士乎。只令從事官擧行乎。亦令該廳詳考前例草記。三都監員役所屬之無率丁者。勿令簽丁事。一體分付。
정조 10년
傳于李集斗曰。小轝只於闕內用之。則丁字閤。仍以大轝進發。移奉於輪轝。依近例爲之事。分付都監。小轝軍人卽爲放送。燒火物件。輸送墓所燒火事。分付都監。
정조 10년
兵曹啓目。轝士軍應行節目磨鍊後錄。依此擧行。何如。判付啓。依允爲旀。市民之應役者。更勿以率丁。簽用於轝士軍爲旀。樂工樂生等無率丁者。亦爲勿侵事。分付爲旀。朝者已有區別下敎。當頉不頉。當入件漏者。索略操縱者。該吏。令該大將。各別重棍。勿限年充軍。不飭之堂上及大將論罪除良。京兆郞段置。事件重則定配。輕則拿處爲旀。該部官慢不致察者。亦依先朝受敎。令該大將。敦化門外決棍。斷不饒貸之意。竝以另加嚴飭。期於無犯爲旀。軍人名色中元無輸去物種。則別單中抹下。依此擧行之意。分付該都監爲良如敎。
정조 10년
李集斗。以墓所都監都提調意啓曰。墓所紅箭門及輸石機械木。自京萬無貿得之路。而外南山枯松之逼近都城者。限五年斫伐。曾有定式。今番則逼近城底木。往復取用。輸石機械木。依壬申年例。御營廳字內惠化門外逼城枯松木。一體取用。而令兩道參軍。兩營將校。眼同斫來。其根則使該軍門。隨斫烙印。俾無憑藉偸斫之弊。何如。傳曰。允。
정조 10년
李集斗。以禮曹言啓曰。取考戊申謄錄。則依乙酉年例。開金井穿穴日。觀象監提調本曹堂上左承旨進往同審矣。今亦依此擧行。何如。傳曰。允。何必左承旨。自政院微稟進去。取土以入。可也。
정조 10년
李集斗。以禮曹言啓曰。取考戊申謄錄。則依乙酉實錄所載。王世子喪發靷時。八道都事上來會葬矣。今亦依此擧行之意。知委各道。何如。傳曰。置之。可也。
정조 10년
李集斗。以兵曹言啓曰。今此發靷時。禮葬都監移文據轝士軍磨鍊啓目。方爲修正入啓。而至於各名色軍丁多少數爻。更爲條分。以備乙覽次。別單列錄以入之意。敢啓。傳曰。知道。靈寢諸具。元無輸去之例。與架子軍及內出鍮器軍。玉燈提燈軍。花籠軍等。竝減除。仍令該都監。載之儀軌。儀仗中銀交倚脚踏馬机除之。亦以此意。分付都監。其餘不緊名色。依抹下數擧行事。亦爲分付。別單。待釐正更爲啓下。可也。
정조 10년
尹行元。以都摠府言啓曰。今日入直內三廳武兼禁軍及軍兵等。當爲中日習射。而雨勢如比。不得爲之之意。敢啓。傳曰。知道。
정조 10년
李集斗。以左邊捕盜廳言啓曰。本廳兼從事官李永秀。自在應避之嫌。改差之意。敢啓。傳曰。知道。
정조 10년
掌令李太亨。持平韓商新。獻納洪樂淵。校理李東稷。副校理尹翊東。副修撰姜彝正啓曰。請黜置罪人鄭致達妻。亟令王府。快正典刑。以洩神人之憤。請物故罪人德相。亟施孥籍之典。請還寢黑山島圍籬安置罪人龜柱。羅州牧定配之命。仍令王府。設鞫嚴問。夬正王法。答三司曰。不允。
정조 10년
掌令李太亨。持平韓商新。獻納洪樂淵啓曰。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府。加刑得情。夬施王章。請正刑罪人福榮。亟令王府。快施孥戮之典。請亟令王府。夏賊之親屬奴傔及連伊夫妻。竝嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府。設鞫嚴問。期於得情。快正典刑。答兩司曰。不允。
정조 10년
持平韓商新啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府。設鞫得情。快正王法。請物故罪人國榮。亟施孥籍之典。請還寢李魯春絶島安置之命。亟令王府。設鞫嚴問。期於得情。請議藥醫官李廷楫李喜仁尹敬行等。亟令王府。設鞫得情。快正典刑。新除授執義洪宗藎。時在忠淸道忠州地。請斯速乘馹上來事。下諭。答府曰。不允。下諭事。依啓。
정조 10년
獻納洪樂淵啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍。亟令王府。設鞫得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請恒善支屬。亟令散配。時謙兄弟。竝投絶島。以嚴隄防。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥戮之典。請物故罪人國榮。亟施孥籍之典。請還發配所罪人宋迪中。亟令王府。拿來嚴鞫。期於得情。請直宿醫官李廷楫李喜仁尹敬行等。亟令王府。設鞫得情。快正典刑。新除授正言崔守忱。時在全羅道興陽地。請斯速乘馹上來事。下諭。答院曰。不允。下諭事。依啓。
정조 10년
掌令魚錫齡疏曰。伏以。皇天不祐我宗祊。春宮邸下奄忽薨逝。位虛貳極。痛纏三殿。宗社之孤危。臣民之崩迫。曷有其極。噫。逆理之痛。最所慘毒。坐臥而儀容在目。寤寐而哀疚砭中。調護之道旣盡矣。而猶有餘憾。醫藥之方得中矣。而每多追悔。尋常匹庶。在在猶然。而況乎我春宮邸下睿姿岐嶷。令風夙彰。宗社之所依托。果何如也。殿下之所嘉悅。果何如也。臣民之所愛戴。果何如也。奈何以惟愼惟難之責。付諸至妄至庸之輩。論以調保則旣失其道。論以藥治則輕投毒劑。竟至於變出蒼卒。措手不及。其悔追之端。其餘憾之痛。當復如何。伏惟我殿下以至慈之心。遭慘毒之境。悲疚必多過中。玉候必多有損。伏願殿下。順理而寬譬。節哀而保嗇。上以慰慈殿慈宮之心。下以答群僚兆民之望焉。嗚呼。朝家之設置藥院。非爲其觀美也。揀取醫官。非爲渠發身也。凡於問安診候之節。提擧雖任醫官而更加檢飭。醫官雖有所見而不敢自專。必也爛熳商確。務歸十分停當。惟其難愼如此。惟其詳審也如此。故未嘗妄試峻劑。亦未敢惟意所爲。豈有如今番不察峻劑毒料之害。將不知至於何境。而姑欲嘗試。無一可否。臆決便行。少無難愼詳審底意乎。況且疹患之輪行。亦已多月矣。其醫治之方。已成徑驗。切忌至溫極燥之藥。必用治熱安蛔之劑。千人一候。可謂不易。是故雖婦嬬之至愚者。不敢以甘醬牛肉等屬。少或近之。而況乎蔘椏乎。而況乎附子乎。殿下則深居九重。其例症用藥之方。雖無由聞知。提擧與醫官。乃有耳焉而聞焉。有目焉而塗焉。若使渠輩家。有疹後餘症。有人勸蔘附。則彼必大怒以爲。何惡我而爲此必死之藥乎。噫。國家何負於渠。而抑獨何心。忍用此不忍用之藥乎。疹後蔘料。已是禁忌。而況且附子。其至熱大毒。比諸蔘料。不啻百倍。載在本草者也。此豈可輕試於疹後之症。妄試於至重之地耶。殿下試使之遍求坊曲已驗之跡。博考醫家論藥之方焉。果有疹候用蔘附。而無事者乎。臣尤有所萬萬痛惋者。惟我東宮邸下睿質夙成。縱殊常人。沖齡保養。全在乳道。雖以士庶家養兒之法言之。大小疫未經之前。雖借他人。未嘗停乳。大小疫雖已盡經。氣質若虛脆。或有疾病則近十歲乳養者。亦多有之。蓋腸胃軟弱。難可如長成者之專以穀道爲性命。然則乳道。卽小兒之性命也。此非特小兒也。年老之人。亦多有服乳而延齡者。以漢時張蒼事觀之。亦可知矣。何嘗有未滿五六歲。未經大小疫而經先停乳。能得支保之理乎。其在調養之任者。惟當勸進之不暇。所反仰請而停乳乎。雖未知托何爲說。而揆之以常理。萬不近似。參之以人情。不得其說。況且旣停其乳道於前。繼又用蔘附於後。竟至於無涯之慟。究厥罪狀。雖萬剮千斵。何足以少贖萬一也哉。嗚呼。殿下軫念衆民之不得醫藥。必多夭瘥。特許醫與馬而遍視之。乃製丸與湯而頒給之。今番疹患。閭巷至窮之民。士夫極貧之類。賴以生活。不啻千百。究厥所須。皆是牛黃安神冷劑之屬。殿下以此藥料。濟活生靈。症是一也。而獨不能保我春宮邸下。此豈天哉。此豈天哉。特以保護之不得其人故也。此豈非至冤至痛者乎。街巷匹庶以至輿儓走卒。莫不失聲奔走。仰天呼籲曰。我東宮患候。胡不用當劑。遽至此罔極之境也。冤乎。冤乎。此莫非藥院之罪也。何以則剖其心而啖其肉。少洩此憤痛也。爲日稍久。沸騰愈甚。然則於其至熱之症。荐進如火之藥。其必無倖也明矣。而殿下以壽夭在天爲敎。若於當日。醫治得其方焉。則豈不獲迓天休命。翌朝乃瘳之慶乎。此正知命者。不立乎巖墻之下者也。今殿下誘之於在天。側聽屢日。尙稽當施之律。又以親執看檢爲敎。有若曲護藥院者然。臣竊惑焉。雖以堯舜之聖。曾無黃岐之問答。則醫理之生疎。在聖人何損焉。是以殿下信畀提擧。委任醫官。提擧與醫官。曰必可用矣。曰保無憂矣。殿下以焦迫罔措之情。冀不日有喜之慶。不過允從之而已。今乃至以無可罪爲敎。欲宥不可宥之罪人。欲遏不可遏之公憤。無已過乎。程夫子爲其姪醴泉令之喪。移書於謝師直。請治庸醫妄殺人之律。而其書曰。誤不如本方殺人者。徒二年半。故不如本方者。以故殺傷論。以此觀之。疹疫蔘附。謂之以誤不如本方可乎。謂之以故不如本方可乎。噫。程夫子之姪。不過一縣令。其醫又非所統屬之人。其症形。乃陰症也。又非如疹患之判然易曉者。程夫子猶以殺人之律。請治其罪。則較論今日藥院。果何如也。嗚呼。以堂堂千乘之國。於其儲君之病。爲其藥院者。妄投毒劑。罪著惡極而猶可一味容貸乎。程夫子倩人之手。尙然治其罪。殿下不過一號令之間。而尙未聞處分之赫然者。無或哀疚之中。有所未遑而然耶。且以事理言之。當其醴泉令之病也。醫人不過論藥而已。看檢煎藥等節。其家人必當爲之。而程夫子未嘗以家人之看檢。而有所一毫寬恕於醫者。此豈非今日之明證乎。嗚呼。臣請沬血而歷陳之。夫醫官。乃所以保護莫重則當建白廣選。惟才是取。而近所薦引者。若非熟習顔私。乃是薦引姻親。惟以爲發身之計者也。未聞有爲保護而擇其術業之精明者。其平日之不誠。槪可知矣。此其罪一也。疹候雖云平復。而最怕餘症。衆所共知。彼若有一番審愼之心。則宜請連爲直宿。左右將護。朝夕診察。自飮啖起居。至寢睡溫涼。而洞洞屬屬。罔或少忽。時以消散之劑。節次調治。則初豈有餘症之發作乎。此其罪一也。及乎患候之有加也。安危效害立判於一投劑之間。而疹後之症。最患急迫。不容時刻少緩。乃以姑觀夕間動靜後。用藥爲啓。而伈伈泄泄。虛過了如年之長日。以至過時之後。雜試鍼藥。全不愼重。竟遭此千古罔極之變。此其罪一也。且藥院進御之藥。雖薑桂茶飮之屬。必書頒於朝紙者。非特古禮則然。所以重事體也。所以愼起居也。而自初十日至翌日所進藥名。無一書布者。故中外人心。擧切駭惑。及乎兩司箚出後。荐用蔘附。始乃的知。臣雖未知其時委折之如何。而此必是渠輩亦知蔘附之萬萬不當。故欲爲此掩諱之計者也。若此不已。則古來之憂慮。無所不至矣。此其罪一也。噫。殿下執造化之柄。行聖人之法。法之所無者。尙可權其宜而行之。況有法可依者乎。今此藥院。若不以今日之案。明討有罪。則從此而君不君臣不臣人不人。將何以雪此澈天之痛冤。將何以扶此墜地之倫綱乎。此輩。卽宗社之罪人。臣民之仇讎也。惟願殿下。按之以祖宗之法。以洩神人之憤焉。嗚呼。當此國家無前之變。凡在含生之倫。莫不疾首痛心。如不欲生。噫。彼在三司之列者。亦當有一端勃勃按住不得底意。而及乎晩後合辭。草草了當。有若塞責彌縫者然。臣竊痛之。臣與世齟齬。十年屛蟄。間承特恩。出入臺省。而曾不敢刺口論事者。只以八耋偏母之在堂故也。今當國家痛迫之日。不顧情私之悶切。不嫌官職之有無。妄瀆天聽。言不知裁。伏惟天地父母。勿以人廢其言焉。答曰。省疏具委。委諭日前合辭之批矣。
정조 10년
丙午六月初一日午時。上詣魂宮。親臨晝茶禮入侍時。行左承旨李秉模。事變假注書李德鉉。記注官金健修。記事官尹行任。以次侍立訖。左通禮導上詣香案前。秉模捧香盒。行任捧香爐跪進。左通禮啓請三上香。上三上香。行任奠爐于案。秉模。以盞跪進。上執盞奠盞。以盞授秉模秉模奠于靈座前。連奠三盞左通禮導上還就位。左通禮啓請哭。上哭盡哀。左通禮啓請止哭。上止哭。命都監都提調。魂宮墓所都監堂上。漢城判尹入侍。賤臣承命出。與都提調洪樂性。魂宮堂上徐有隣尹蓍東。墓所堂上具善復。戶曹判書趙時俊。漢城判尹金尙集。偕入進伏訖。樂性曰。朝晝異候。聖體。若何。上曰。一樣矣。樂性曰。王大妃殿氣候。若何。上曰。一樣矣。樂性曰。惠慶宮氣候。若何。上曰。一樣矣。樂性曰。禮葬都監各房工役。非久當次第告畢。而至於諸般施彩之役。若値經霖。必有渝傷之患。姑爲停置。臨時擧行。何如。上曰。依爲之。出擧條樂性曰。今番挽章製述人員數。旣多則書寫官十人。似有不足之慮。加抄十人之意。分付該曹。何如。上曰。依爲之。出擧條樂性曰。補編銘旌式。小喪則隷字。而今番初喪銘旌。以篆字書之矣。改銘旌時。當以隷字擧行乎。敢稟。上曰。依爲之。出擧條樂性曰。改銘旌時。上下軸。戊申壬申。皆用烏梅木。而補編圖說。下軸則用玉矣。今番何以爲之乎。上曰。用烏梅木。可也。出擧條樂性曰。丁字閣例有上樑文。而取考戊申以後謄錄。則皆無所用。今番則何以爲之乎。敢稟。上曰。置之。可也。出擧條善復曰。露梁敎場。乃是咫尺之地。自今以後。移操於銅雀津大閱敎場。似甚便好。敢此仰達。上曰。依爲之。出擧條善復曰。火巢主脈。稍近。步數似闊。而局內不甚廣闊。以內外火巢爲定。外火巢則不過養木新禁而已。若然則內火巢。雖或有屈曲之處。務從方便定界。則如干不精者。自在於內火巢外外火巢內。依此擧行。似甚便好。惶恐敢達。上曰。都提調及判尹之意。何如。樂性曰。俄與訓將及判尹。有所酬酢。而分定內外火巢。然後可無掣肘之端云。依此擧行。似合事宜矣。尙集曰。臣亦無異見矣。上曰。分定內外火巢。實爲便當。依此爲之。可也。出擧條善復曰。局內家主。石子與材木。有所餘者。給價取用之意。已與戶判相議矣。卽爲折價以給事。分付該曹似好。敢此仰達。上曰。依爲之。出擧條樂性曰。發靷時。三色燭籠各一雙。依戊申謄錄。別單啓下。取考喪禮補編則三色燭籠各二雙。而一雙則入於神帛腰轝前。一雙則入於神帛輦前。俱是不可廢者。戊申之只用一雙。未知其故。而今番則一依補編。三色燭。籠各一雙加磨鍊擧行。何如。上曰。依爲之。大轝前。以三色各十雙磨鍊。所入籠紗。當內下。別單書入。可也。出擧條樂性曰。轝士大將例兼捕將。然後可以擧行。而時適無窠。摠戎使李邦一兼帶捕將。今姑許遞。何如。上曰。依爲之。出擧條命退。諸臣以次退出。
정조 10년
行都承旨金頤柱坐。行左承旨金思穆魂宮直。右承旨趙衍德未肅拜。左副承旨尹行元坐。右副承旨李謙彬坐直。同副承旨李集斗坐直。注書金孝建仕一員未差。假注書金祖淳仕直。事變假注書李德鉉魂宮直。
정조 10년
李謙彬啓曰。明日次對。兩司無進參之員。除在外疏批未下外。未肅拜呈告人員。竝待開門牌招。何如。傳曰。允。
정조 10년
傳于李集斗曰。同副承旨入侍。
정조 10년
金頤柱啓曰。卽者中樞府錄事來言。判府事徐命善。自長湍地來到江郊云。係是大臣去就。敢啓。傳曰。知道。
정조 10년
傳于金頤柱曰。左承旨許遞。前望單子入之。
정조 10년
承旨前望單子入之。沈有鎭落點。
정조 10년
金頤柱啓曰。新除授行右承旨沈有鎭。卽爲牌招察任。何如。傳曰。允。
정조 10년
傳于金頤柱曰。戶房承旨入侍。
정조 10년
有政。吏批。判書李命植。參判趙時偉進。參議未差。行都承旨金頤柱進。以金宇鎭爲吏曹參議。李東馨爲大司諫。沈豐之爲禮曹參判。李敬養爲兵曹參判。蔡弘履爲刑曹參判。兪彦鎬爲刑曹判書。南學訓導單高克忠。西學訓導單金敬吾。
정조 10년
兵批。判書鄭昌聖病。參判李敬養未肅拜。參議柳誼病。參知李泰永入直進。同副承旨李集斗進。同知單曺學臣鄭勗世。僉知單朴基豐。副護軍魚道采南履五任嵂田光說申大坤。副司直李文源沈豐之黃昇源李亨元李祖承趙衍德李鼎揆申尙權。
정조 10년
傳于金頤柱曰。承旨入侍。
정조 10년
李謙彬。以弘文館言啓曰。副校理李晴。修撰姜忱。旣有只推之命。竝卽牌招察任。何如。傳曰。允。
정조 10년
金頤柱。以魂宮都監都提調意啓曰。本都監堂上尹蓍東。日昨。除拜刑曹判書矣。詞訟劇地。職務相妨。本職今姑許遞。仍令該曹口傳付軍職。使之專意都監。何如。傳曰。允。
정조 10년
兵曹口傳政事。副司直尹蓍東。
정조 10년
李謙彬。以禮葬都監都提調意啓曰。以本都監。土籐方箱子造成時內下見樣草記。傳曰。或云造箱。或云造函。仍請內出見樣。箱函間指何見樣乎。事涉不審。捧納承旨推考。更令指一草記可也事。命下矣。土籐方箱子。所以入盛魂帛函。而函之尺寸。雖有尙方所記。或有差違之慮。故從前每以草記。請出魂帛函見樣。今番草記。只循謄錄。辭欠別白。致勤更爲草記之命。臣等不勝惶恐。敢啓。傳曰。知道。
정조 10년
金頤柱。以禮葬都監都提調意啓曰。發靷時。魂帛函所盛土籐方箱子。例自都監造成。而造函時尺寸。或有差誤之慮。故曾前每因草記。有內下見樣。今番則何以爲之。敢稟。傳曰。或云造箱。或云造函。仍請內出見樣。箱函間指何見樣乎。事涉不審。捧納承旨推考。更令指一草記。可也。
정조 10년
金頤柱。以禮葬都監都提調意啓曰。都監郞廳朴綏源拿處。其代差出事。命下矣。司禦鄭弘淵差下。使之察任。何如。傳曰。允。
정조 10년
金頤柱。以墓所都監都提調意啓曰。今日辰時。丁字閣齋室開基之意。敢啓。傳曰。知道。
정조 10년
李集斗。以戶曹言啓曰。卽接廣興倉所報。則六月朔頒祿次。倉官又爲進去于西部龍山坊判府事徐命善所住處。則以爲。人言愈往愈激。情地愈往愈蹙。此時廩祿之冒受。尤無可論。伏地悸恐。不知所達云。祿牌不爲出給。何以爲之乎。敢啓。傳曰。令倉官更爲輸送。可也。
정조 10년
趙衍德。以兵曹言啓曰。內禁衛將李文爀。身病猝重。時月之內。無望供職。呈狀乞遞。實病旣如是。則領軍之將。不可久曠。改差。何如。傳曰。允。
정조 10년
趙衍德。以轝士廳言啓曰。傳曰。外榟室陪往時。大將。領率轝士軍乎。只令從事官擧行乎。亦令該廳。相考前例。草記事。命下矣。取考前例。則丁丑年。因傳敎。只從事官一員陪往矣。敢啓。傳曰。知道。依例以從事官陪往。而京兆長及轝士大將。分管檢飭。可也。
정조 10년
金思穆。以兵曹言啓曰。今此王世子發靷返虞時。各差備忠贊衛七十四名。依都監磨鍊。以京有廳出用之意。敢啓。傳曰。知道。
정조 10년
尹行元。以御營廳言啓曰。本廳騎士別將李潤禧。身病甚重。勢難察任。改差。何如。傳曰。允。
정조 10년
金思穆。以摠戎廳言啓曰。本廳右部千摠李禹鉉。身病猝重。勢難察任。改差。何如。傳曰。允。
정조 10년
李集斗。以漢城府言啓曰。其人貢人。以設炬之役。轝士軍有勿定受敎。依此擧行乎。問于京兆及轝士廳。使之草記。如非特敎。不得除免。則今番亦勿使用事。分付。三都監員役所屬之無率丁者。勿令簽丁事。命下矣。相考前例。則其人貢人。以植炬之役。因丁丑年受敎。果爲頉給。今亦依此擧行。而三都監員役之無率丁者。亦爲依聖敎。一體勿抄之意。敢啓。傳曰。知道。
정조 10년
李謙彬。以義禁府言啓曰。忠淸監司金光默狀啓。據刑曹覆啓判付內。公山前判官朴綏源。令該府拿問嚴處事。命下矣。朴綏源。今方待命。卽爲拿囚之意。敢啓。傳曰。知道。
정조 10년
李集斗。以義禁府言啓曰。保放罪人洪彦喆朴尙春等。還囚捧供之意。敢啓。傳曰。知道。
정조 10년
禁府啓目。大靜前縣監朴尙春原情云云。問目內辭緣。泛稱遲晩。刑推得情。何如。判付啓。以公罪。今日內草記照律爲良如敎。
정조 10년
李謙彬。以義禁府言啓曰。時囚罪人朴尙春原情公事判付內。以公罪。今日內草記照律事。命下矣。朴尙春。濟州前牧使尹得逵狀啓內。兵部印信。乃是守令身邊須臾不離之物。雖已深夜蒼黃之中。旣已避身。則莫重印信兵符。不能救出。致有此灰燼之境。誠甚駭然。罪取考律文。則大明律棄毁制書印信條有曰。誤毁。遺失符驗印信者。杖九十徒二年半。大典通編雜令條有曰。王府決杖者。代以金贖云矣。朴尙春。杖九十徒二年半。以公罪收贖。放送。何如。傳曰。允。如有功議。各減一等。
정조 10년
禁府啓目。寧海前府使洪彦喆原情云云。問目內辭緣。泛稱遲晩。所當請刑是白乎矣。曾經侍從。勿爲請刑。載在大典通編。議處。何如。判付啓。依允。
정조 10년
禁府啓目。宣傳官李周鳳原情云云。傳旨內辭緣。泛稱遲晩。所當請刑是白乎矣。宣傳官勿爲請刑。載在大典通編。議處。何如。判付啓。依允。
정조 10년
禁府啓目。濟州前牧使尹得逵原情云云。問目內辭緣。泛稱遲晩。所當請刑是白乎矣。曾經閫帥。勿爲請刑。載在大典道通。議處。何如。判付啓。分揀放送爲良如敎。
정조 10년
刑曹啓目。公山前判官朴綏源段。境內殺死之慘。旣有面任之狀。則宜其疑訝而致詰。又或廉探。而矇然題狀。遂爾失檢。衆口難掩。三載始露。疎忽之罪。在所難免。令該府拿問處之。何如。判付啓。殺獄何等至重。而若是誎忽。道狀論列。誠爲得體。依回啓。令該府拿問嚴處爲良如敎。
정조 10년
甲辰榜出身金志和金𣕖具絎吳相龜李榏崔光浩南志復朴明勳許浣沈弘祖李漠箕兪範柱李亨坤趙雲衢柳可源金禮欽李泰珍申大健鄭學莘洪栒金鎭鼎金鎭五金鎭九朴俊模李宜秀權友仁朴顯億洪載權朴泰永閔修顯柳孝臣許稱趙光藺權顯中崔炳運李昌謙鄭惟轍金守光權思龍李思彦鄭烱許演金光國鄭鳳祥姜在謙金弘澤鄭二彦權李得江柳河喆崔翼泫李邦顯河應淸李英耆金廷秀崔㻻宋哲文黃尙李箕煥李光箕張漢忠張漢籌李奎炡楊泰陽王允澤金義堉吳載顯李濟英柳得和吉殷春尹芮基李鍾完申龍洙尹相重元晦鎭等疏曰。伏以。皇天不祐。臣民無祿。王世子邸下薨逝。儲位奄空於貳極。至痛遽纏於三殿。嗚呼。痛哉。聖上以至慈之心。遭此逆理之變。玉體有損。臣民之含哀茹恨。容有極哉。臣等竊有所萬萬痛冤者。自古疹疾經驗之方。無非解溫治熱之劑。而名以醫官。全眛調治之方。雜進不當之劑。竟遭千古罔極之凶變。嗚呼痛哉。此何事哉。此何事哉。當初聖疹翌瘳。褥儀將擧。臣等欣欣然蹈舞相告曰。此實宗社莫大之慶。踊躍屈指。庶效山呼之祝。而夫何數日之間。遽抱無涯之痛耶。雖以閭巷微賤家言之。疹疾若入近處。則預備補胃之方。至於飮乳之兒。則輒加乳道。不使其氣。小爲虛損。及其患疹之時。則試藥不過治熱。補元莫如乳道。而今彼醫官。抑獨何心。自春初妄議停乳。以致眞元之減損。而遺此無窮之禍變耶。且渠輩之罪惡。尤爲難赦者。精妙之他醫。猜而揮之。姻戚之庸手。引以進之。雜試溫熱之劑。是豈審愼於莫重之地哉。究厥心腸。則萬剮猶輕。而臣等忍痛含冤。日望處分。側聽多日。三尺之律。尙未加於渠輩。此痛此恨。曷有其極。嗚呼。痛哉。一自春宮之位虛。擧國臣民。孰不痛哭哀號。如不欲生。而臣等之刻骨痛恨。尤有倍於他人者。臣等俱是弓馬之賤。特蒙邸下之恩德。獲參甲辰之科。縱未近侍於侍衛之列。而每仰瞻九重。睿候安寧。臣等拱手默祝。每獻如山之壽矣。豈意今日。奄遭罔極之變哉。臣等之於醫官。直欲食肉寢皮。少洩萬一之痛。而王章未伸。不勝悲憤。玆敢相率哀號。冒萬死仰籲於天地父母之前。伏望醫官李廷楫李熙仁尹敬行等。一竝拿鞫嚴問。快施當律。以洩神人之憤。千萬幸甚。省疏具悉。爾等豈敢私自討罪乎。
정조 10년
丙午六月初二日巳時。上御重熙堂。戶房承旨入侍時。同副承旨李集斗。記事官金孝建李崑秀尹行任。以次進伏訖。上命書傳敎曰。次對久未爲之。明日來會。又命書傳敎曰。政官牌招開政。又命書傳敎曰。好雨通宵。民事萬幸。兩道禱雨處。果已得雨乎。竝與目下農形狀聞事。下諭于忠淸原春監司。兩南得雨多寡。先從營下。形止亦卽狀聞事。一體下諭于嶺湖監司。又命書傳敎曰。値今農務方殷。守令不可一刻曠官。因公上來者。皆令今明內下送。差使員上來者。除朝辭下送後。竝令該曹草記。命退。承史以次退出。